Document ID: 31987R2258

*****
ΚΑΝΟΝΙΣΜΟΣ (ΕΟΚ) αριθ. 2258/87 ΤΗΣ ΕΠΙΤΡΟΠΗΣ
της 28ης Ιουλίου 1987
που τροποποιεί τον κανονισμό (ΕΟΚ) αριθ. 1570/77 περί των προσαυξήσεων και των μειώσεων που εφαρμόζονται κατά την παρέμβαση στον τομέα των σιτηρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1900/87 (2), και ιδίως το άρθρο 7 παράγραφος 7,
Εκτιμώντας:
ότι το καθεστώς παρέμβασης στον τομέα των σιτηρών τροποποιήθηκε από την περίοδο εμπορίας 1987/88· ότι στο εξής, όταν εφαρμόζεται παρέμβαση στην Κοινότητα, οι αγορές στην παρέμβαση πραγματοποιούνται σύμφωνα με το άρθρο 7 παράγραφος 4 του κανονισμού (ΕΟΚ) αριθ. 2727/75, βάσει τιμής ίσης προς το 94 % της τιμής περέμβασης των σχετικών σιτηρών· ότι είναι σκόπιμο να διευκρινισθεί ότι οι προσαυξήσεις ή/και οι μειώσεις εφαρμόζονται στην πραγματική τιμή αγοράς, χωρίς τις μηνιαίες προσαυξήσεις και όχι στην τιμή παρέμβασης·
ότι ο κανονισμός (ΕΟΚ) αριθ. 2731/75 του Συμβουλίου της 29ης Οκτωβρίου 1975 περί καθορισμού των ποιοτικών τύπων του μαλακού σίτου, της σικάλεως, της κριθής, του αραβοσίτου, του σόργου και του σκληρού σίτου (3), όπως τροποποιήθηκε τελευταία από τον κανονισμό (ΕΟΚ) αριθ. 2094/87 (4), προβλέπει την ενίσχυση του ποιοτικού τύπου του σκληρού σίτου· ότι είναι σκόπιμο να ληφθεί υπόψη το γεγονός αυτό ιδίως όσον αφορά τις προσαυξήσεις που εφαρμόζονται ανάλογα με το ποσοστό υγρασίας· ότι ο καθορισμός του ποσοστού υγρασίας σε 13 % για τον ποιοτικό τύπο καθιστά αναγκαίο να καταρτιστεί κατάλογος των μειώσεων·
ότι, όσον αφορά τον σκληρό σίτο, η εφαρμογή των προσαυξήσεων και των μειώσεων σχετικά με το ειδικό βάρος δεν είναι πλέον απαραίτητες·
ότι, βάσει των ανωτέρω, είναι σκόπιμο να τροποποιηθεί ο κανονισμός (ΕΟΚ) αριθ. 1570/77 (5), όπως τροποποιήθηκε τελευταία από τον κανονισμό (ΕΟΚ) 2135/86 (6)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1570/77 τροποποιείται ως εξής:
1. Το άρθρο 1 αντικαθίσταται από το ακόλουθο κείμενο:
«Άρθρο 1
Όταν ένα σιτηρό το οποίο διαφέρει από τον ποιοτικό τύπο για τον οποίο έχει καθοριστεί η τιμή παρέμβασης, αγοράζεται από τους οργανισμούς παρέμβασης, η τιμή αγοράς στην παρέμβαση που αναφέρεται στο άρθρο 7 παράγραφος 4 του κανονισμού (ΕΟΚ) αριθ. 2727/75 αυξάνεται ή μειώνεται σύμφωνα με τις διατάξεις του παρόντος κανονισμού.»
2. Το άρθρο 2 αντικαθίσταται από το ακόλουθο κείμενο:
«Άρθρο 2
Οι προσαυξήσεις και μειώσεις με τις οποίες αυξάνεται ή μειώνεται η τιμή αγοράς στην παρέμβαση που αναφέρεται στο άρθρο 1 υπολογίζονται με την εφαρμογή στην τιμή αυτή, χωρίς τις μηνιαίες προσαυξήσεις, των ποσοστών που προβλέπονται στα άρθρα 3, 4, 4α και 6.»
3. Το άρθρο 3 αντικαθίσταται από το ακόλουθο κείμενο:
«Άρθρο 3
1. Όταν το ποσοστό υγρασίας των σιτηρών που προσφέρονται στην παρέμβαση είναι κατώτερο από το ποσοστό υγρασίας που προβλέπεται για τον ποιοτικό τύπο, οι προσαυξήσεις που εφαρμόζονται αναφέρονται στον πίνακα Ι του παραρτήματος Ι.
Όταν το ποσοστό υγρασίας του σκληρού σίτου που προσφέρεται στην παρέμβαση είναι ανώτερο από το ποσοστό υγρασίας που προβλέπεται για τον ποιοτικό τύπο, οι μειώσεις που εφαρμόζονται αναφέρονται στον πίνακα ΙΙ του παραρτήματος Ι.
2. Όταν το ειδικό βάρος του μαλακού σίτου, της σίκαλης και της κριθής που προσφέρονται στην παρέμβαση διαφέρουν από το ειδικό βάρος που προβλέπεται για τον ποιοτικό τύπο, οι μειώσεις που εφαρμόζονται αναφέρονται στον πίνακα ΙΙΙ του παραρτήματος Ι.
3. Εφόσον η εφαρμογή των παραγράφων 1 και 2 συνεπάγεται την εφαρμογή συγχρόνως δύο προσαυξήσεων ή δύο μειώσεων, εφαρμόζεται μόνον η εξ αυτών μεγαλύτερη προσαύξηση ή μείωση.»
4. Το άρθρο 4 τροποποιείται ως εξής:
- στην παράγραφο 2, οι όροι «υπερβαίνει το 1,5 % για τον σκληρό σίτο», αντικαθίστανται από τους όρους «υπερβαίνει το 2 % για τον σκληρό σίτο»,
- η παράγραφος 5 αντικαθίσταται από το ακόλουθο κείμενο:
«5. όταν για τον σκληρό σίτο το ποσοστό των σπόρων που έχουν χάσει μερικώς ή ολικώς την υαλώδη δομή υπερβαίνει το 20 %, εφαρμόζεται μείωση κατά 0,2 % για κάθε συμπληρωματική απόκλιση 1 % ή κλάσματος του 1 %.»
5. Το παράρτημα Ι αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουλίου 1987.

Labels: 2